KOMMISSIONENS AFGØRELSE af 8. december 1995 om oprettelse af et ekspertudvalg for transit af naturgas gennem de overordnede net (Tekst af betydning for EØS) (95/539/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

I forbindelse med gennemførelsen af det indre energimarked ønsker Kommissionen at lette udvekslingen af energi ved at fremme transit af naturgas i den betydning, som anvendes i artikel 2 i Rådets direktiv 91/296/EØF af 31. maj 1991 om transit af naturgas gennem de overordnede net (1);

det vil derfor være hensigtsmæssigt, hvis et ekspertudvalg kan rådgive Kommissionen i spørgsmål, der angår transittens forløb, og de dermed forbundne økonomiske, tekniske, juridiske og sociale forhold;

medlemsstaternes gasindustri bør være repræsenteret i dette organ; også særligt kvalificerede personer med specialviden om naturgastransit bør kunne deltage;

ekspertudvalget bør også kunne optræde som mæglingsorgan i henhold til artikel 3, stk. 4 i direktiv 91/296/EØF;

af hensyn til mæglingsprocedurens effektivitet bør ekspertudvalget sammensættes ad hoc, når det træder sammen for at behandle mæglingsønsker -

TRUFFET FØLGENDE AFGØRELSE:

Artikel 1

Der oprettes et ekspertudvalg for transit af naturgas gennem de overordnede net, i det følgende benævnt »udvalget«, under Kommissionens auspicier.

Artikel 2

Opgaver

Udvalget har følgende opgaver:

- at rådgive Kommissionen, når den anmoder om det

- at fremsætte mæglingsforslag i forbindelse med særlige transitønsker, når forhandlingsparterne anmoder om det.

Artikel 3

Rådgivning

I forbindelse med sine rådgivningsopgaver skal udvalget:

a) nærmere undersøge:

- de tekniske, finansielle og juridiske transitbetingelser og de økonomiske og sociale forhold omkring dem

- mulighederne for transitsamarbejde med netforetagender i EF, som endnu ikke er indbyrdes forbundne eller ikke er medtaget på listen i bilaget til direktiv 91/296/EØF, for således at forbedre det transeuropæiske net

- mulighederne for transitsamarbejde med foretagender i tredjelande.

b) bistå Kommissionen med

- at udarbejde en årsberetning om anvendelsen af direktiv 91/296/EØF

- at revidere bilaget til direktiv 91/296/EØF.

Artikel 4

Sammensætning

1. Udvalget har 20 medlemmer:

- femten repræsentanter for højtryksnet til transmission af naturgas i Fællesskabet (en repræsentant pr. medlemsstat)

- tre uafhængige eksperter, hvis faglige erfaring og kompetence inden for naturgastransit i EF er almindelig anerkendt

- en repræsentant for Eurogas

- en repræsentant for Kommissionen.

2. Udvalgets medlemmer udpeges af Kommissionen. De femten repræsentanter for transmissionsnettene og repræsentanten for Eurogas udpeges i samråd med de berørte kredse fra en liste, som indeholder mindst to forslag til hver post.

Artikel 5

Offentliggørelse

Kommissionen offentliggør medlemslisten i De Europæiske Fællesskabers Tidende.

Artikel 6

Mandatperiode

1. Udvalgets medlemmer har en mandatperiode på fire år.

2. Mandatperioden kan fornyes én gang.

3. Uanset stk. 1 er mandatperioden på to år for halvdelen af de medlemmer, der udpeges ved udvalgets oprettelse, undtagen for Kommissionens repræsentant.

4. Når mandatperioden udløber, beholder udvalgsmedlemmerne deres mandat, indtil de kan afløses.

5. Hvis et medlems mandatperiode ophører på grund af fratræden, dødsfald eller af andre årsager, inden den i stk. 1 eller 3 fastsatte periode udløber, afløses han for den resterende mandatperiode efter proceduren i artikel 4, stk. 2.

6. Kommissionen kan bringe et medlems mandatperiode til ophør og afløse ham efter proceduren i artikel 4, stk. 2, dog skal dette, hvis medlemmet er repræsentant for gasindustrien eller Eurogas, ske i samråd med de i artikel 4, stk. 2, nævnte berørte kredse.

7. Udvalgsmedlemmernes mandat er vederlagsfrit.

Artikel 7

Forretningsgang

1. Kommissionens repræsentant er udvalgets formand.

2. Repræsentanter for Kommissionens relevante tjenestegrene deltager i udvalgets møder som observatører.

3. Kommissionen varetager udvalgets sekretariatsopgaver.

4. Formanden kan indbyde enhver med særlig kompetence inden for et af dagsordenens emner til at deltage i drøftelserne som ekspert. Eksperterne deltager kun i behandlingen af det emne, der har givet anledning til deres tilstedeværelse.

5. Udvalget foretager ikke afstemning i forbindelse med sin behandling af de rådgivningsanmodninger fra Kommissionen, som omtales i artikel 3.

6. Udvalget træder sammen mindst en gang om året efter indkaldelse fra Kommissionen og afholder sit møde i dennes hovedkvarter.

Artikel 8

Mægling

1. Kun parter i en strid om en særlig transitanmodning kan forelægge en sag for udvalget

2. Udvalget sammensættes ad hoc, når det træder sammen for at behandle et mæglingsønske.

3. Når udvalget optræder som mæglingsorgan, består det af formanden og følgende udvalgsmedlemmer:

- Eurogas-repræsentanten

- to eksperter, som udvalgets tre ekspertmedlemmer vælger indbyrdes

- tre repræsentanter, som udvalgets transmissionsnetrepræsentanter vælger indbyrdes til at repræsentere de transmissionsnet, der ikke deltager i forhandlingerne om den særlige transitanmodning, mæglingsønsket gælder.

Formanden deltager ikke i afstemningen.

4. Alle mæglingsanmodninger skal behandles.

5. Når udvalget optræder som mæglingsorgan, fremsætter det et mæglingsforslag senest to og en halv måned efter det tidspunkt, hvor mæglingsanmodningen blev forelagt. Formanden kan eventuelt forlænge denne periode med indtil en måned. Udvalget udpeger i sin sammensætning som mæglingsorgan en mæglingsleder blandt sine medlemmer.

6. Repræsentanterne for de transmissionsnet, hvis forhandling om en særlig transitanmodning er genstand for mægling, opfordres til at fremsætte deres synspunkter.

7. Når udvalget i sin egenskab af mæglingsorgan har drøftet sagen, fremsætter mæglingslederen et mæglingsforslag, som fem af udvalgets øvrige medlemmer kan forventes at tilslutte sig. I tilfælde af uenighed fremsætter mæglingslederen et mæglingsforslag, som et flertal af medlemmerne kan tilslutte sig. I så fald skal mindretallets synspunkter føres til protokols.

8. Formanden forelægger parterne mæglingsforslaget sammen med eventuelle mindretalsudtalelser senest tre måneder efter det tidspunkt, hvor udvalget fik forelagt mæglingsønsket.

9. Mæglingsprocedurens resultat er ikke bindende. Denne procedure og resultatet af et eventuelt forlig må til enhver tid ikke være i strid med Fællesskabets lovgivning, navnlig ikke med konkurrencereglerne.

10. Repræsentanter for de medlemsstater, der berøres af transitanmodningen, kan deltage i mæglingsproceduren som observatører.

Artikel 9

Tavshedspligt

Uden præjudice for bestemmelserne i traktatens artikel 214 må udvalgets medlemmer og de i artikel 7, stk. 4, omtalte eksperter ikke videregive oplysninger om forretningsforhold, som udvalgsarbejdet har givet dem kendskab til, når Kommissionen meddeler dem, at den ønskede udtalelse eller de pågældende spørgsmål drejer sig om fortrolige anliggender.

Artikel 10

Ikrafttræden

Denne afgørelse træder i kraft syv dage efter sin offentliggørelse i De Europæiske Fællesskabers Tidende.

Udfærdiget i Bruxelles, den 8. december 1995.

På Kommissionens vegne

Christos PAPOUTSIS

Medlem af Kommissionen

(1) EFT nr. L 147 af 12. 6. 1991, s. 37.